
Veiformål – statsbudsjett 2027– Høringsnotat – Norsk Arbeidsmandsforbund
Norsk Arbeidsmandsforbund organiserer arbeidstakere i norsk anleggsbransje, Kystverket, Statens Vegvesen og NVE.
Investeringer i vegnettet har stor betydning for å nå overordnede målsetninger i transportpolitikken. Et godt vedlikehold av veinettet har også stor betydning for næringslivet og arbeidsplasser i distriktene. For lavt vedlikeholdsnivå over mange år har ført til et stort etterslep. Norsk Arbeidsmandsforbund registrerer at regjeringen i framlegget for 2027 i hovedtrekk følger vedtatt NTP for 2025-2036 på vegsiden, noe som forhåpentligvis vil bidra til redusert etterslep framover. Forbundet registrerer at det er avsatt 51,7 mrd. Til vegformål av totalt 105 mrd. 11,9 mrd. Øremerket til drift og vedlikehold på riksveger er etter forbundets mening en viktig presisering. Forbundet vil også understreke viktigheten av å bidra til å gi fylkeskommunene bedre rammer til vegvedlikehold, inkludert satsing på vedlikehold av bruer.
Utfordringene med hyppigere ekstremvær som bryter ned veginfrastrukturen forutsetter målrettede drifts- og vedlikeholdstiltak, prioritering av ras- og skredsikring samt investeringer i fornying av bl.a. bærende konstruksjoner vil gjøre veinettet bedre rustet til både å håndtere klimaendringer og tåle frakt av tyngre last. Opprydding og rekonstruksjon etter skred, flom og ekstremvær må også bidra til forebygging for framtidige hendelser i utsatte områder. Samtidig er det viktig at anleggskompetansen på dette området i NVE opprettholdes på kort og lang sikt. 
Militær mobilitet har høy prioritet fremover. På denne bakgrunn er en god infrastruktur som kan håndtere transport av både militære styrker og sivil trafikk viktig. Dette må gjenspeiles i de årlige budsjettframlegg. Bevilgning på post 67 til militær mobilitet foreslåes redusert med 6,4 mill. kroner til 95,6 mill. kroner. Forbundet mener at dette bør økes, sett i forhold til behovet for robust militær mobilitet (kap. 1320 post 30 til øremerket militær mobilitet).
Investeringer 
Som følge av NTP 2025-2036 vil det i de nærmeste årene være mindre rom for å starte opp store investeringsprosjekter på riksvei. Norsk Arbeidsmandsforbund, deler denne prioriteringen i krevende tider, men vil allikevel påpeke at effekten av at for store reduksjoner av større investeringsprosjekter vil kunne medføre utfordringer for aktører i anleggsbransjen, som over tid har hatt utfordringer med å opprettholde kompetansenivå og sysselsetting i næringen. 
Riksveier
Vedlikehold av riksveinettet er nødvendig både iht. sikkerhet og fremkommelighet over tid. Regjeringens forslag på 11,9 mrd. er en reell økning sett i sammenheng med 2026 budsjettet.  Dette er allikevel for lite sett i forhold til de faktiske behov og for å nå målsettingene om på sikt oppnå inndekning av vedlikeholdsetterslepet på riksveiene. 
Fylkesveier 
Forbundet oppfordrer til at regjeringen viderefører det viktige arbeidet med en helhetlig og forpliktende plan for å redusere vedlikeholdsetterslepet på fylkesveiene de kommende år jfr. Nasjonal transportplan 2025–2036.
Norsk Arbeidsmandsforbund mener at vedlikeholdsetterslepet på fylkesveiene er for høyt og bidrar til dårlig fremkommelighet, sikkerhet og beredskap.  Gjennom en styrking av fylkeskommunenes rammer med målrettet øremerking til disse formål er derfor viktig.
Skred- og tunnelsikring
Norsk Arbeidsmandsforbund vise til oppdatert kartlegging av skredpunkt på riks og fylkesveg som ble presentert i Nasjonal transportplan 2025–2036, jf. kapittel 13.6.7. Det fremgår av kartleggingen at det er identifisert 461 skredutsatte punkter på riksvegnettet. Forbundet vil også i tilknytning til dette budsjettframlegget understreke viktigheten at gjennomføringsplanen for ras- og skredsikring av alle riks- og fylkesveier med høy og middels skredfaktor mellom staten og fylkeskommunene gjennomføres så snart som mulig.
Jernbane
Forbundet registrerer at jernbaneformål øker med 1 958,6 mill. kroner, men at denne økningen blir redusert som følge av kutt på kap. 1352 post 72. Totalt går drift, vedlikehold, fornying og mindre investeringer ned med 226,1 mill. kroner. Dette er et utviklingstrekk i feil retning og forventer at Stortinget bidrar med krav om konkrete planer i jernbanesektoren for redusert etterslep, bedre punktlighet og robusthet, blant annet signal- og strømtiltak, kryssingsspor og flom- og skredsikring
Kystverket
Statlige investeringer i havner, farleder, oljevern og slepebåtberedskap i regi av Kystverket er avgjørende sett i forhold til landets kystlinje og beredskap i en urolig tid. Norsk Arbeidsmandsforbund mener det er avgjørende at Kystverket har tilstrekkelige rammer til å opprettholde sikkerhet og beredskap langs norskekysten. Norsk Arbeidsmandsforbund er på denne bakgrunn positiv til at regjeringen øker tilskuddene til Kystverket i budsjettframlegget.
Norsk Arbeidsmandsforbund stiller seg til disposisjon for komiteen hvis det skulle være behov for dette mht. spørsmål m.m.

